Voksengudstjeneste i kirkerummet 
(10.7.2026 – gennemgået i august)   
Denne gudstjeneste egner sig som aften- eftermiddagsgudstjeneste eventuelt efter en dag med et praktisk arrangement af grøn karakter. Gudstjenesten kan eventuelt foregås af en fællesspisning, eller komme efter en pilgrimsvandring. 

Liturgiens skelet:
· Præludium/musik 
· Indledning med nådehilsen
· Lystænding
· Salme 
· Bibeltekstlæsning
· Bøn
· Musik – kort
· Poetisk-kontekstuel bekendelse
· Vandritual i døbefont 
· Salme
· Prædiken med kirkebøn  
· Kort introduktion af musikstykket m.m. 
· Musik – længere 
· Meditation 
· Salme
· Ritual – tre muligheder
· Bøn
· Salme
· Afslutningsord med aronitisk velsignelse 
· Postludium/musik

Note1: Nogle holder af at blive budt ind af lyd. Det være sig klokkeringning, andre lydeffekter (afspillet) eller stille orgelmusik. Andre finder det malplaceret. Men det kan lægge en dæmper på for megen sniksnak og stemme sindet til andagt.   
Note2: Afhængigt af de reelle musikalske muligheder kan afspillet musik eventuelt inddrages. De nedenfor valgte salmer er blot forslag.
Note3: En poetisk-kontekstuel bekendelse benytter den traditionelle bekendelsesgenre til at udtrykke et kontekstuelt relevant indhold. Den prætenderer ikke at være en  forpligtende sammenfatning af hele kirkens tro, men at være et bekendende udtryk for troen i en konkret situation. 

Liturgien med kød på: 
   
· Præludium/musik 
· Indledning med italesættelse af gudstjenesten afsluttende med nådehilsen
· Menigheden tænder lys sammen
(Hvis lysglobe forefindes bruges den. Alternativt tænder man fyrfadslys og anbringer dem i en korsform typisk nedenfor korbuen. Hvis mange deltager, kan 4 personer udpeges til at tænde lysene). 
· Salme: ”Som et drivhus i en frostnat”, 866 i 100 Salmer
· Bibeltekstlæsning – Salme 145, 8-17 som veksellæsning 
Salme 145, 8-17
P: 	Herren er nådig og barmhjertig,
sen til vrede og rig på troskab.
 	Herren er god mod alle,
hans barmhjertighed gælder alle hans skabninger.
 M: 	Alle dine skabninger, Herre, takker dig,
dine fromme priser dig.
 	De fortæller om dit herlige kongedømme
og taler om din styrke.
P: 	De vil kundgøre hans vælde for menneskene,
hans kongedømmes prægtige herlighed.
M:	Dit kongedømme består i al evighed,
dit herredømme i slægt efter slægt.
P:	Herren støtter alle, der falder,
og rejser alle de nedbøjede.
M: 	Alles øjne er rettet mod dig,
og du giver dem deres føde i rette tid.
P: 	Du åbner din hånd
og mætter alle skabninger med det, de ønsker.
M: 	Herren er retfærdig på alle sine veje,
han er trofast i alle sine gerninger.

· Bøn: 
Skabende Gud, der gennemtrænger alverdens vand med livskraft, 
og holder alle biologiske skabninger oppe og flydende!
Alting flyder.
Dit nærværs strøm driver os i havn.
Vi takker dig for den trofasthed, som du er blevet hos os med - 
når vores hjerter og hjerner tørrede ud,
så vi faldt ned og tilbad en af dine modstandere.
Tak fordi,
du elsker os helt ind i vores mest katastrofale fejltrin
- som du gjorde på korset.
Hjælp os og inspirer os – lad os mærke din strøm. Styr os, 
så vi ikke korsfæster kloden,
men møder din tro med vores tro 
og dit håb med vores håb.
Gør os til dine medarbejdere, søstre og brødre, 
så vi lægger vore sjæle og alt i den daglige nærkamp 
for klodens bæredygtighed, liv og lykke.
Dit ord og din ånd i klodens vand får livet til at gro og folk til at frydes, 
dit ord springer som kilder i ørkenen
og dine dråber kalder håbet frem hos os, når vi bliver triste.
For du er Glædens Gud,
Tilgivelsens Kilde og 
Livets Ånd
Amen 
  
· Musik – en kort korsats eller kort orgelstykke
· Poetisk-kontekstuel bekendelse: (denne bekendelse kan eventuelt være uddelt til menigheden inden start).
Vi forsager den navnløse satan, som forpester os med grådighed og hovmod.
Vi tror på skabelsens Gud, som kalder alt frem af intet, som skaber liv i strømmen, og som nærer alle skabninger til at blomstre og sætte gode frugter – og som på skabelsens bagkant mærker sorgens ubærlighed i hjertet, og derfor træder ind i skabningen.
Vi tror på forsoningens og genstartens Gud, som er skabningens hjerte, som for skabningens frelses skyld gjorde blåmuslingen til sin søster og skældyret til sin bror. Skabningens hjerte er Guds fuldkomne billede, som gik ind i grusomhedens angst og nederlagets bitterhed for at fri alt og alle med sit uovervindelige offer, så ingen i evighed skal være den navnløse satans ofre. Nu bløder Gud fra himlen, og hver dråbe genstarter livet i verden. 
Vi tror på fuldendelsens Gud, som løber med blodet i vore årer som med vandet i klodens vandløb og havstrømme.  Med sin strøm udrenser fuldenderen alle urene tanker og følelser, al bitterhed og selvretfærdighed hos uretfærdige, og samler alle sine skabninger til en fælles lovsang i vandet, under vandet og over vandet.
Amen

· Vandritual
Alle skriver håb og bønner (helst) med vandopløselig tusch på små lapper, måske hjerteformede, som lægges i døbefontens vand. Man sætter sig igen.
Forslag til indledning: 
”I dåbens vand er Gud virksom med sin nyskabende og frelsende ånd, løfterigt forkyndt med ord til troende hjerter. Men Gud er altid levende og lyttende tilstede i vandet. Derfor vil vi nu lægge vore håb og frygt, frustrationer og taknemmeligheder ned til Gud i døbefontens vand. Det vil vi gøre i tillid til, at Gud vil tage vore anliggender ind med sin kærlighed, der overgår al forstand”. Herefter skriver deltagerne et ord eller flere på det stykke papir, som man har fået udleveret med tuschen -derpå går man hen og lægger lappen i døbefontens vand.

· Salme: ”Der sejler en båd på urtidens vande” (Sange om Håb og handling fra Folkekirkens Nødhjælp – hvor noden også findes)
· Prædiken
Prædiken ide:
Prædikenen indledes af læsning af Joh 2, 1-11(vand til vin), og som medtænker Guds helliggørende tilstedeværelse i det vand, hvori vores inderste håb og bønner nu er lagt, og at Gud imødekommer dem. Men hele verdens og alle skabningers håb er bundet til klodens vand. Det er der etiske, spirituelle, politiske og andre perspektiver i. Så lad os både takke og lovprise Gud.
· Kirkebøn  
Skabergud og himmelske omsorgsperson! 
Din nåde falder med regnen og vækker livet kloden rundt.
Tak for din kærligheds vand, hvormed du altid følger og forfølger os.
Giv os mod og styrke til at stå fast på indsigten i din kærlighed og at gennemføre de fornyelser som klimaet og hele dit skaberværk kræver.
Vi beder dig for din kirke, for alle os som er din kirke, at vi må samles på dit ord med frit mod og i håb til dig alene. 
Bevar os alle i din bevægelse, og fri os for grådighed og kortsynethed, der nedbryder klodens bæredygtighed, skabningernes integritet og naturens liv. 
Hjælp os til at leve og handle, så vi tager vare på fremtiden for de kommende generationer og mangfoldigheden af liv på den blå planet, vores perle i universet. 
Vi beder dig for hele den lidende verden i dens økologiske fylde, at du vil knytte os sammen og lære os, at vi alle er hinandens skyldnere. I din nåde: omskab vore hjerter, så vi ikke stopper vores ører til og overhører skaberværkets suk og jubel. 
Endelig beder vi dig for alle vore kære og for dem der står os nær. Følg du dem, og følg du os på alle vore veje. Drag du os altid tilbage til dig, når vi farer vild.
Vær du fred og velsignelse for os og vore døde, nu og i al evighed.        
Amen.   

Kort introduktion af musikstykket nu - og at vi efterfølgende sidder i stille meditation 5 minutter. 
· Musik – et lidt længere stykke med meditativt præg 
· Meditation
Meditationen går i gang umiddelbart, når musikken ender – uden der bliver sagt noget. Enten sidder man blot helt i ro. Alternativt har deltagerne fået udleveret en elementær naturgenstand, eksempelvis en lille pind, som engang var levende og fuld af vand, eller en lille sten som engang blev transporteret af istidens gletsjere.
· Salme: ”Gavmildt berørt” (”håb og handling”) Janne Mark 2015. Grøn Kirkes hjemmeside.
· Ritual: Benyt mulighed A, B eller C
A: Æbleritual, enkelt
Liturgen siger: Æbler har en særlig betydning – eller flere. Ikke mindst betyder æblet håb. Det skyldes, at en anekdote lader Martin Luther – som et svar på spørgsmålet, hvad han ville gøre, hvis han fik at vide, at jorden gik under i morgen – sige, at så ville han plante et æbletræ! Æblet betyder håbet om nyt liv, der bryder frem. 
Derfor har vi nu et æblehåbsritualet. Det foregår på den måde, at I om lidt kommer her op, får et æble, går tilbage og rækker håbet videre til en sidemand i form af det æble, I fik. Sådan spredes håbet. Det er ikke tanken at æblerne skal spises, før man kommer ud af kirken. Så:
 
Lad os alle bede
Treenige Gud, du æblernes Herre! 
I foråret så vi æbletræerne blomstre,
- de hvide blomster med deres sarte rødlige tone.
Som synlige kald lokkede de til en skønnere verden.
Fra blomsternes indre åbnede der sig et håb om bestøvning
Det håb satte sig i os som en stemning, lige så stærk som den var uudtalt.
Håbet bar os.
Og nu disse æbler, som du, håbets Gud, lader os nyde
Vi ser din giverhånd under æblet og
Vi ser på æblet og forstår: 
Det forkynder et håb, der er større end æblet.
Derfor beder vi dig, der rækker os æbler, der nærer os med håb:
Nær håbet om en tid med fred og sødme mellem mennesker i naturens orden. 
Tak for æbler på grene og i høstkurve – tak for æblemost! 
Den smager af dit rige.
Send din Helligånd til verden:
- Lad ånden åbne vores sind til at se æblerne som tegn 
på dit bæredygtige rige på jorden 
- og som tegn til at gå i gang. 
Luk vores hjerter op med din ånd, 
så så vi elsker det organiske liv, som vi ikke er foruden, 
og hvor æblerne er smagfulde udtryk.
Lær at give slip som æbler, når tid er, 
så der er føde til orm og mikroorganismer 
og et blomstrende liv for fremtiden generationer.
Amen

Vær så god at komme herop!
(ved udleveringen af hvert æble siges) ”tag æblet og ræk håbet videre”

Når alle er kommet tilbage på deres plads, bedes:

Treenige Gud, æblernes herre
Lad håbet forplante sig fra menneske til menneske, så vi får natur til at tage vare på hinanden og alt hvad du har skabt.
I Jesu navn: 
 Fadervor, du som er i… 

B: Hvis deltagerne er konfirmandforældre med konfirmander, eller hvis deltagerne kommer fra en seniorklub eller lignende, så de har haft mulighed for at forberede sig kan ritualet ”Det daglige brød” anvendes.
Daglig brød en liturgisk samtale – mellem John & Maria og mange andre stemmer

John og Maria befinder sig et meget synligt sted. Hvis det er i en kirke, vil nær alteret være oplagt. De andre stemmer kan være hvor som helst i lokalet. Der er 23 stemmer + John og Maria. Det behøver ikke være 23 forskellige mennesker. Nogle kan godt have flere replikker.

John: (tager et stykke brød op og undersøger det) Hvor kom det fra?
Maria:  Fra bageren. Det bliver bagt hver eneste nat.
John: Jamen jeg synes du sagde, at Gud gav os det daglige brød.
Maria: Ja, men det er altså ikke ligesom julemanden, der kommer ned gennem en skorsten. 
John: Jamen nej, eller – selvfølgelig ikke lige sådan. Er der nogen som kan forklare mig det?
Stemme 1: Brødet er lavet af hvede.
John: Men hvor kommer hveden fra?
Stemme 2: Fra århundreders hårdt arbejde i marken og med forædling.
Stemme 3: Mennesker og dyr har transporteret kornet.
Stemme 4: Engang brugte de sten til at male det til mel.
Stemme 5: Folk opfandt ny teknologi.
Stemme 6: Risikovillige investorer og banker finansierede forskningen.
Stemme 7: Dem på universitetet kom fra min skole.
Stemme 8: Jeg knoklede med lektierne for at komme på universitetet. 
Stemme 9: Som forælder motiverede og støttede jeg mit barns lyst til at forstå og undres. 
John: Ja ja, godt så! Men jeg forstår stadigvæk ikke, hvordan alt det fører til dette brød!
Stemme 10: Vi såede og vandede – og opfandt traktoren. 
11: Det var min fabrik, som fremstillede traktoren.
Stemme 12: Jeg købte kornet og solgte det videre.
Stemme 13: Jeg installerede vandingssystemet og drænsystemet i marken.
Stemme 14: Jeg ledede vandværket.
Stemme 15: Min landbrugsskole oplærte landmændene.
Stemme16: Min landbrugsforening støttede landmændene.
Stemme 17: Min fabrik malede kornet til mel.
Stemme 18: Min lastbil transporterede kornet.
Stemme 19: Mit lager opbevarede det. 
Stemme 20: Som offentlig ansat var det mig, der sikrede kvaliteten og sundheden.
Stemme 21: Som bager var det mig der bagte brødet.
Stemme 22: Det blev købt i min forretning.
Stemme 23 Det blev købt for skattekroner, som jeg har betalt.
John: Jamen hallo! Det er næsten ikke til at fatte. Sidder I og siger, at jeg ikke ville have dette brød uden jer?
Maria: Jeg tror, du endelig er ved at fatte pointen. Det her er brød, det daglige brød, selve livets grundstof. Det kommer ikke bare ud af det blå ingenting eller ned gennem skorstenen sammen med julemanden. Det er menneskehænders værk. 
John: Og det har jeg bare helt for mig selv … må jeg spise det nu? 
Maria: … Lige et øjeblik. ”Helt for dig selv”? Har du slet ikke forstået, at det skal deles. Det er kristent at dele – med alle mennesker. Brødet er et symbol på retfærdighed.
John: Du milde himmel … hvis vi skal sætte brød på nadverbordet, så kan vi da ikke bare glemme alt det her, vel?
Maria: Nej. De almindelige jobs i verden er på spil i nadveren … Det der sker i nadveren gennemtrænger det, der sker i verden og samfundet.
John: Og når det, der sker i nadveren trækker på alt det, der sker i samfundet, inden brødet kommer her, så giver nadveren jo betydning til det, der sker i samfundet. Det der skete med Jesus, der led, døde og opstod giver ny mening til det daglige arbejde med det daglige brød! 
Maria: Nu begynder du at forstå. Men glem ikke, at ”forlad os vor skyld” følger straks efter ”giv os i dag vort daglige brød”. Noget af det, vi laver, skulle aldrig have været lavet, og nogle ting skulle aldrig være lavet på den måde, som de er blevet lavet på – eller brugt på den måde, de er blevet brugt. 
John: Men hvis vi kunne finde ud af at se på verden som et sakramente, som en nadver, så ville vi måske slet ikke lave de der destruktive ting. 
Maria: Sandt nok. Nu har vi alle sammen fået noget at tænke på – og en masse at lave.
Herefter kan der følge en egentlig nadver med indstiftelse osv., eller et ritual, hvor alle bare kommer op at får et stykke af brødet – med eller uden noget at drikke til. 

C: Som en tredje mulighed kan der holdes nadver efter stedets skik 

· Bøn
Treenige Gud, der overgår al forstand
Oldtidens søuhyrer kunne ikke andet end at måbe over din suverænitet.
Vi tror, at vi er blevet uhyre kloge, men vi måber lige så meget.
Tak for dig, 
når du gennemstrømmer vores vand, 
gennemlyser vores sol, 
og ånder gennem vores livsånde!
Lad os strømme med dig ud i verden, 
være dine lys og genlyde med din ånd
Vær freden i vores ro, 
kraften i vores arbejde, 
kærligheden i verden.
Vi har ej andet dig at give end kun vort blotte hjerte-tak. 
Men vores suk du ej forsmår eller gråden som i øjne står.
Tak og Amen

· Salme: ”Med byer der ligger” 167 i Højskolesangbogen
· Afslutningsord med aronitisk velsignelse 
· Postludium/musik

Efter gudstjenesten kan følge en tredje halvleg med samtalekort og en bæredygtig forfriskning   

******************************


Kommentar: Denne liturgi blev gennemført to gange i henholdsvis for- og sensommeren 2026 som afslutning på en pilgrimsvandring, men et større antal deltog blot i gudstjenesten. Æbleritualet benyttedes. Musikken blev båret af en cellist, helholdsvis en violinist. Stor tilfredshed hos deltagerne. 

